Source: http://sporttim.ro/volei/liderul-umf-timisoara-unic-invingator-cu-30-treia-etapa-returului-convoltim
Timestamp: 2018-12-15 00:20:42+00:00

Document:
Liderul UMF Timișoara, unic învingător cu 3:0 în a treia etapă a returului în ConVolTim - sporttim.ro
UMF Timișoara, care a învins cu 3:0 pe terenul penultimei clasate, Lugoj-Volei, s-a distanțat la 4 puncte de urmăritoarea sa, Tim2Old, care a stat în această a treia rundă a returului, respectiv la opt puncte de cealaltă ocupantă a podiumului, Shawarma, depășită de Continental.
Rezultate etapei a XII-a: UMFT Sport – Timișoara 3:1, Lugoj-Volei – UMF Timișoara 0:3, Toxic Periam – Alternative 1:3 și Shawarma – Continental 1:3.
Clasament: 1. UMF Timișoara 27 puncte / 10 jocuri (setaveraj 29:11), 2. Tim2Old 23p/10j (25:13), 3. Shawarma 19p/10j (23:13), 4. Timișoara 18p/9j (21:14), 5. UMFT Sport 16p/11j (21:20), 6. CS Alternative 16p/11j (21:21), 7. Continental 15p/11j (22:23), 8. Lugoj-Volei 4p/11j (7:30), 9. Toxic Periam 3p/11j (6:30).
Au mai rămas 6 runde de disputat iar punctul final, din etapa a 18-a, este programat pe 2 aprilie.
Etapa viitoare (9-12 martie): Continental – Tim2Old, Toxic Periam – Shawarma, Timișoara – Lugoj-Volei, Alternative – UMF Timișoara. Partida Timișoara – UMF Timișoara a fost reprogramată pentru 23 aprilie.
* CSU Medicina CNUE Târgu Mureș, învingătoare cu 3:0 în ambele manșe ale fazei I din play-off-ul seriei vestice a ligii secunde de volei feminin, contra lui CSU Oradea, s-a calificat în turneul final play-off al Diviziei A2 Vest, dar fără drept de a merge mai departe și spre barajul de promovare. În consecință, CSU Politehnica Timișoara, CET Govora CNMB Râmnicu Vâlcea și Agroland Timișoara își vor disputa în 2-4 aprilie cele două locuri prin care vor reprezenta seria vestică în barajul patrulater de promovare în elita feminină A1.
* La masculin, CSVC Banatul Caransebeș evoluează sâmbătă 7 martie de la ora 18 în ultimul meci acasă din retur, contra lui Dinamo, a treia pe podium. Cărășenii sunt pe locul 9, cu 5 victorii din 20 de apariții.
* CSM Lugoj a început joi de la ora 17 cu un prim set câștigat periplul de 3 jocuri de campionat în 6 zile în Moldova, însă n-a făcut în cele din urmă față în fieful campioanei en-titre și al liderului la zi Știința Bacău, care a răsturnat scorul în restanța din această după-amiază, 3:1 cu timișencele, ceea ce nu reușea alaltăieri, în manșa I a sferturilor CEV Challenge Cup, 0:3 acasă cu PGE Atom Trefl Sopot.
Elevele lui Valerijan Luka au avut joi după-amiază la Bacău de departe cel mai dificil examen dintre cele 3 pe drumurile Moldovei, mult mai importante pentru duelurile directe de accedere în play-off fiind cele de sâmbătă de la ora 15, la Piatra Neamț, cu VC Unic, și marți, la Iași, în restanța cu Penicilina. De fapt, în 8 zile, CSM își va juca intrarea între primele opt, pentru evitarea fazei play-out, punctul final în retur fiind dat de meciul acasă de sâmbătă 14 martie, cu fruntașa CSM Târgoviște, învingătoare anul trecut în Banat cu 3:0.
Cuplând eficient deplasările în Moldova, cele mai lungi ale întregului sezon, clubul de pe malurile Timișului face în aceste zile economie de timp, resurse fizice și bani, cărora speră să le adauge și câteva puncte în zestrea din ierarhie, pentru care voleibalistele din Banat trebuie să transpire sâmbătă și marți.
Până atunci, astăzi, într-un duel care trebuia să aibă loc de fapt la Lugoj, în cadrul etapei a XV-a, de la începutul lunii februarie, CSM a câștigat primul set, 25:21 cu campioana națională en-titre, care s-a calificat la rândul ei, ca și sextetul din Banat, în semifinalele Cupei României, însă le-a pierdut pe următoarele trei, cu 25:16, 25:17, 25:17.
Fără Harelik și liberoul Albu, menajate de Florin Grapă și Aurel Cazacu după meciul de alaltăieri din cupele europene, jucat acasă cu ocupantele locului secund din Polonia, băcăuancele au transpirat mult mai mult decât la jocul din tur cu timișencele, disputat pe 1 noiembrie tot la Bacău, unde își adjudecau seturile la 14, 17 și 13.
Lider detașat cu doar două înfrângeri în cont, dintre care una singură pe teren propriu, 2:3 cu CSM Târgoviște pe 1 decembrie, în turul Diviziei A1, Știința Bacău a ratat totuși astăzi ocazia de a câștiga și a noua oară cu 3:0 acasă în actuala ediție a primei ligi, pe lângă CSM București, care ceda cu 3:2 în retur în Moldova, doar lugojencele mai smulgând măcar un set în fieful liderului campion.
Ceea ce ar fi și ultima deplasare a returului Știința o va disputa tot la Bacău, joi 12 martie cu U Cluj, aceste inversări convenindu-le campioanelor aflate în acest sezon pe drumuri europene, în speranța de a emula și peste hotare parcursul de metronom din întrecerile interne, cu o calificare în Final Four dar și 12 succese consecutive în campionat, inclusiv cu principalele 4 urmăritoare, depășite pe rând în 2015.
Băcăuancele n-au reușit însă să se impună și în Europa, după o singură victorie din 6 încercări în faza grupelor Champions League pierzând marți cu 0:3 acasă și în turul sferturilor din CEV Challenge Cup, în care au fost redirecționate de pe ultimul loc în serie: 15:25, 21:25, 18:25 cu polonezele din Sopot.
După un meci în care a pornit de departe cu șansa a doua, în ciuda prezenței gazdelor pe teren și în urmă cu 48 de ore, CSM Lugoj deține totuși speranțe mai mari să nu se întoarcă cu mâna goală de la Piatra Neamț și Iași, indiferent de dificultatea celor două deplasări.
Penultima rundă a început deja luni, CSM Satu Mare – CSM Bucureşti 0:3 (18:25, 23:25, 14:25), și continuă de vineri, cu CSM Tîrgovişte – Dinamo Romprest Bucureşti, în direct pe Digi Sport 3 de la 17,45.
Acest articol a fost publicat în Sport de masă, Volei și etichetat cu Campionatul Județean Timiș volei amatori, ConVolTim, rezultate ConVolTim, sport, UMF Timişoara, volei. Salvează legătura permanentă.

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM